C 214/144
LV
Eiropas Savienības Oficiālais Vēstnesis
16.6.2023.
Ceturtdiena, 2023. gada 19. janvāris
66. pauž dziļu nožēlu par to, ka piecas dalībvalstis joprojām atsakās piedalīties EPPO, proti, Polija, Ungārija, Zviedrija, Dānija un Īrija;
67. pauž nožēlu par to, ka dalībvalstu dalība EPPO nav obligāta; atkārtoti aicina pārējās dalībvalstis pēc iespējas ātrāk pievienoties EPPO; aicina Komisiju ar pozitīviem pasākumiem stimulēt dalību EPPO;
68. uzsver, ka OLAF un EPPO tiesiskais regulējums skaidri paredz abu biroju ciešu sadarbību, vienlaikus ievērojot to individuālos mandātus, pilnvaras un kompetenci; šajā saistībā norāda, ka OLAF 2021. gadā uzsāka 26 papildu izmeklēšanas un veica 8 atbalsta darbības; norāda, ka OLAF nosūtīja Eiropas Prokuratūrai 167 lietas, galvenokārt saistībā ar dalītu pārvaldību (63) un tiešajiem izdevumiem (34), un tikpat daudz par iekšējām un starptautiskām izmeklēšanām (25 lietas katrā); atzinīgi vērtē to, ka šīs nosūtīšanas rezultātā EPPO ir uzsākusi 85 kriminālizmeklēšanas lietas un ka šo lietu kopējais zaudējumu apmērs ES budžetam tiek lēsts 2,2 miljardu EUR apmērā; mudina gan OLAF, gan EPPO turpināt uzlabot sadarbību;
69. norāda, ka OLAF aktīvi sadarbojas ar ERP, Eurojust un Eiropolu; atzinīgi vērtē OLAF un Eiropola kopīgos centienus novērtēt ANM instrumenta apdraudējumus un neaizsargātību, kā arī to sadarbību ar citiem Komisijas dienestiem, kam uzticēta ANM uzraudzība (Ekonomikas un finanšu lietu ģenerāldirektorāts un Komisijas Ģenerālsekretariāts); atzinīgi vērtē kopīgo OLAF un Eiropola ziņojumu “Assessing the threats to the NextGenerationEU (NGEU) Fund”;
70. atzinīgi vērtē Eiropola un EPPO sadarbības vienošanos, kas stājās spēkā 2021. gada 19. janvārī; norāda, ka 2021. gada 3. septembrī tika parakstīta arī sadarbības vienošanās par EPPO un Revīzijas palātas sadarbības satvaru;
71. ir informēts, ka arī EPPO un Eiropas Investīciju bankas (EIB) grupa ir parakstījušas sadarbības vienošanos, lai garantētu, ka EIB var netraucēti pārsūtīt EPPO kompetencē esošo informāciju, pirms EIB ģenerālinspekcija veic jebkādas darbības;
72. aicina ciešāk sadarboties ar Eurojust; atzinīgi vērtē dalīšanos pieredzē un dalībnieku apmaiņu semināros un citās prezentācijās, taču uzskata, ka Eurojust ieguldījums būtu jānovērtē un jānosaka krāpšanas apkarošanas arhitektūras ietvaros, pamatojoties uz tā papildināmību ar EPPO un apstiprinot sinerģiju, ko rada tā sadarbība ar OLAF;
73. atzinīgi vērtē to, ka ir uzsākta operācija “Sentinel” un “NextGenerationEU – Law Enforcement Forum”; “Law Enforcement Forum” ir kopīga iniciatīva, ko vada Eiropols un Itālija un kas apvieno Eiropolu, EPPO, OLAF, Eurojust, ES Tiesībaizsardzības apmācības aģentūru un dalībvalstis, nodrošinot forumu izlūkdatu apmaiņai un operāciju koordinēšanai, lai novērstu organizētās noziedzības iefiltrēšanos legālajā ekonomikā un aizsargātu NextGenerationEU stimulu paketi, īpašu uzmanību pievēršot korupcijai, nodokļu nemaksāšanai, piesavināšanās un nelikumīgi iegūtu līdzekļu legalizēšanai; uzskata, ka, lai efektīvi novērstu organizētās noziedzības radītos draudus, ir ļoti svarīgi apmainīties ar paraugpraksi un izstrādāt kopīgas un koordinētas stratēģijas;
74. atgādina, ka OLAF tika izveidots ne tikai iekšējas izmeklēšanas veikšanai, bet arī lai atbalstītu dalībvalstis ārējā izmeklēšanā; atgādina, ka subsidiaritātes princips neļauj OLAF uzsākt izmeklēšanu, ja dalībvalstīm ir labākas iespējas rīkoties, bet tas neliedz OLAF veikt atkārtotu lietu, tendenču un modeļu analīzi vai izmantot ciešāku sadarbību un sekmīgas darbības, ko nodrošina OLAF spēja atklāt šīs parādības;
75. attiecībā uz muitas jautājumiem atzīst ārkārtīgi ciešo operatīvo koordināciju starp OLAF, Eiropas Savienības Intelektuālā īpašuma biroju, Interpolu un PMO; pauž nožēlu par dalībvalstu ātrās ziņošanas sistēmu vājumu;
76.
apzinās, ka 2021. gada 18. jūnijā Komisija un EPPO parakstīja administratīvu vienošanos EPPO regulas 103. panta 2. punktā izklāstīto savstarpējās informēšanas un uzklausīšanas pienākumu īstenošanai, saskaņā ar kuriem EPPO var efektīvāk izmeklēt noziegumus, kas skar ES budžetu, un saukt pie atbildības par tiem, Komisijas dienesti var nodrošināt atbilstošus administratīvus, finansiālus un disciplinārus pasākumus pēc EPPO veiktās izmeklēšanas, tai skaitā aizsardzības pasākumus ES budžeta aizsardzībai;